


LIETUVOS RESPUBLIKOS SUSISIEKIMO MINISTRAS


ĮSAKYMAS
DĖL UNIVERSALIOSIOS PAŠTO PASLAUGOS TEIKIMO REIKALAVIMŲ APRAŠO PATVIRTINIMO


2025 m. kovo 20 d. Nr. 3-112
Vilnius


Vadovaudamasis Lietuvos Respublikos pašto įstatymo 3 straipsnio 2 dalies 5 punktu ir įgyvendindamas 1997 m. gruodžio 15 d. Europos Parlamento ir Tarybos direktyvą 97/67/EB dėl Bendrijos pašto paslaugų vidaus rinkos plėtros bendrųjų taisyklių ir paslaugų kokybės gerinimo su paskutiniais pakeitimais, padarytais 2008 m. vasario 20 d. Europos Parlamento ir Tarybos direktyva 2008/6/EB:
.	T v i r t i n u Universaliosios pašto paslaugos teikimo reikalavimų aprašą (pridedama).
. N u s t a t a u, kad:
. 2026 m. sausio 1 d. įsigalioja tokia šiuo įsakymu patvirtinto Universaliosios pašto paslaugos teikimo reikalavimų aprašo (toliau – Aprašas) 13 punkto redakcija:
„. Universaliosios pašto paslaugos teikėjas privalo priskirti visas Lietuvos Respublikos teritorijas paslaugos teikimo vietoms ir informaciją apie teritorijas, priskirtas paslaugos teikimo vietoms, paskelbti savo interneto svetainėje.“;
. Aprašo 16 punktas įsigalioja 2029 m. sausio 1 d.;
. Aprašo 18.2 papunktis įsigalioja 2027 m. sausio 1 d.;
. Aprašo 18.4 papunktis įsigalioja 2026 m. sausio 1 d.;
. Aprašo 18.6 papunktis įsigalioja 2027 m. sausio 1 d.;
. 2027 m. sausio 1 d. įsigalioja tokia Aprašo 19 punkto redakcija:
„. Universalioji pašto paslauga turi būti suteikiama sutartojoje paslaugos teikimo vietoje ne vėliau kaip per 2 darbo dienas nuo naudotojo pateikto užsakymo dienos, išskyrus atvejus, kai su naudotoju sutariama vėlesnė paslaugos suteikimo diena.“; 
. 2027 m. sausio 1 d. įsigalioja tokia Aprašo 25 punkto redakcija:
„. Universaliosios pašto paslaugos teikėjui taikomi šie Lietuvoje siunčiamų korespondencijos siuntų kokybės reikalavimai:
. 85 proc. korespondencijos siuntų pristatoma ne vėliau kaip per 3 darbo dienas nuo korespondencijos siuntos priėmimo siųsti dienos, o 97 proc. – ne vėliau kaip per 5 darbo dienas;
. 85 proc. siuntinių pristatoma ne vėliau kaip per 3 darbo dienas nuo pašto siuntinio priėmimo siųsti dienos, o 97 proc. – ne vėliau kaip per 5 darbo dienas nuo siuntinio priėmimo siųsti dienos.“;
. nuo 2027 m. sausio 1 d. universalioji pašto paslauga privalo būti teikiama ir paštomatu.
. P r i p a ž į s t u netekusiais galios:
. Lietuvos Respublikos susisiekimo ministro 2013 m. sausio 25 d. įsakymą Nr. 3-46 „Dėl Universaliosios pašto paslaugos teikėjo pašto tinklo charakteristikų patvirtinimo“ su visais pakeitimais ir papildymais;
. Lietuvos Respublikos susisiekimo ministro 2013 m. vasario 28 d. įsakymą Nr. 3-128 „Dėl Universaliosios pašto paslaugos kokybės reikalavimų aprašo patvirtinimo“;
. Lietuvos Respublikos susisiekimo ministro 2013 m. balandžio 30 d. įsakymą Nr. 3-259 „Dėl Universaliosios pašto paslaugos teikimo taisyklių patvirtinimo“ su visais pakeitimais ir papildymais.



Susisiekimo ministras								Eugenijus Sabutis 

PATVIRTINTA
Lietuvos Respublikos susisiekimo ministro 

 SKYRIUS


. Universaliosios pašto paslaugos teikimo reikalavimų aprašas (toliau – Aprašas) nustato  universaliosios pašto paslaugos teikimo reikalavimus ir sąlygas, universaliosios pašto paslaugos teikėjo ir universaliosios pašto paslaugos naudotojų (toliau – naudotojai) teises ir pareigas, universaliosios pašto paslaugos teikėjo tinklo ir universaliosios pašto paslaugos kokybės reikalavimus, taip pat pašto siuntų adresavimo tvarką.
. Aprašas taikomas universaliosios pašto paslaugos teikėjui (-ams) ir naudotojams.
. Apraše vartojamos sąvokos:
. Nestacionarioji universaliosios pašto paslaugos teikimo vieta (toliau – nestacionarioji paslaugos teikimo vieta) – konkretaus adreso neturinti universaliosios pašto paslaugos teikimo vieta. 
. Pašto kodas – simbolių seka, universaliosios pašto paslaugos teikėjo suteikiama gyvenamajai vietovei ir prie jos priskirtai šios paslaugos teikimo vietai, išskyrus viešai naudoti skirtas pašto dėžutes.
. Stacionarioji universaliosios pašto paslaugos teikimo vieta (toliau – stacionarioji paslaugos teikimo vieta) – konkrečiu adresu esanti universaliosios pašto paslaugos teikimo vieta.
. Sutartoji universaliosios pašto paslaugos teikimo vieta (toliau – sutartoji paslaugos teikimo vieta) – universaliosios pašto paslaugos teikėjo nustatytoje teritorijoje esanti su šios paslaugos naudotoju sutarta universaliosios pašto paslaugos teikimo vieta, turinti konkretų adresą, įskaitant naudotojo gyvenamąją ar buveinės vietą.
. Universaliosios pašto paslaugos teikėjo agentas – universaliosios pašto paslaugos teikėjo pasitelktas tarpininkas, paslaugos teikėjo vardu teikiantis universaliąją pašto paslaugą.
. Kitos Apraše vartojamos sąvokos suprantamos taip, kaip jos apibrėžtos 2003 m. gegužės 26 d. Europos Parlamento ir Tarybos reglamente (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo su visais pakeitimais, Lietuvos Respublikos pašto įstatyme, Lietuvos Respublikos teritorijos administracinių vienetų ir jų ribų įstatyme, Lietuvos Respublikos prekių ženklų įstatyme, Adresų formavimo taisyklėse, patvirtintose Lietuvos Respublikos Vyriausybės 2002 m. gruodžio 23 d. nutarimu Nr. 2092 „Dėl Adresų formavimo taisyklių patvirtinimo“ (toliau – Adresų formavimo taisyklės).

. Universaliosios pašto paslaugos teikėjas privalo užtikrinti universaliosios pašto paslaugos, nurodytos Pašto įstatymo 13 straipsnio 1 dalyje, teikimą.
. Universaliosios pašto paslaugos teikėjas privalo laikytis Pašto įstatyme nustatytų pareigų, taip pat: 
. pateikti praėjusių kalendorinių metų universaliosios pašto paslaugos kokybės patikrinimo, atlikto pagal Pašto įstatymo 15 straipsnio 2 dalies 4 punktą, rezultatus Lietuvos Respublikos ryšių reguliavimo tarnybai ne vėliau kaip iki einamųjų metų kovo 1 dienos;
. savo interneto svetainėje skelbti universaliosios pašto paslaugos tarifus, taip pat specifinius tarifus, taikomus pagal Pašto įstatymo 15 straipsnio 3 dalį;
. pašto paslaugos teikimo vietose suteikti informaciją ir savo interneto svetainėje viešai skelbti  pašto kodus, draudžiamų siųsti pašto siuntose daiktų sąrašus, taip pat daiktų, siunčiamų pašto siuntose, ir pašto siuntos pakuočių reikalavimus, pašto siuntų dokumentų (blankų ir pan.) pildymo, adreso ant pašto siuntos užrašymo pavyzdžius ir nuolat atnaujinti šią informaciją; 
. paskelbti savo interneto svetainėje Pašto įstatymo 15 straipsnio 2 dalies 7 punkte nurodytą metinę ataskaitą ne vėliau kaip iki einamųjų metų kovo 1 dienos; ataskaitoje turi būti pateikiama informacija apie per praėjusius kalendorinius metus suteiktos universaliosios pašto paslaugos apimtį, skundų skaičių ir informacija apie tai, kaip jie buvo išspręsti;
. siuntėjo prašymu pateikti įrodymus, kad registruotoji pašto siunta buvo įteikta pasirašytinai ar kitu būdu, užtikrinančiu pašto siuntos įteikimą ir tai patvirtinančių duomenų gavimą universaliosios pašto paslaugos teikėjo nustatytomis sąlygomis ir tvarka;
. nustatyti daiktų, siunčiamų pašto siuntose, ir pašto siuntos pakuočių reikalavimus;
. suteikti pašto kodą tam tikrai teritorijai ir prie jos priskirtai universaliosios pašto paslaugos teikimo vietai;
. tvarkyti ant pašto siuntų esančius asmens duomenis ir pašto paslaugomis besinaudojančių asmenų duomenis vadovaudamasis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos teisės aktų, reglamentuojančių asmens duomenų apsaugą, nuostatomis.
. Universaliosios pašto paslaugos teikėjas turi Pašto įstatyme numatytas teises, taip pat teisę:
. nepriimti iš siuntėjo pašto siuntos arba grąžinti siuntėjui pašto siuntas su išimtais iš apyvartos, suteptais, sugadintais, nuvertintais, naudotais, negaliojančiais pašto mokos ženklais, jeigu už šių pašto siuntų siuntimą nėra sumokėta kitomis mokėjimo priemonėmis;
. nepriimti iš siuntėjo pašto siuntos, jeigu ji supakuota ne pagal universaliosios pašto paslaugos teikėjo nustatytus reikalavimus;
. grąžinti siuntėjui pašto siuntas, kurios įmestos į viešai naudoti skirtas pašto dėžutes ir už kurių siuntimą nesumokėta arba iš dalies sumokėta.
. Naudotojai turi teisę gauti iš universaliosios pašto paslaugos teikėjo informaciją apie pašto kodus, teikiamą universaliąją pašto paslaugą, galimybę ja naudotis, jos tarifus ir kainas, kokybės reikalavimus, universaliosios pašto paslaugos teikėjo atsakomybę, savo teises ir pareigas, teisės aktus, kurių privalo laikytis universaliosios pašto paslaugos teikėjas.
. Siuntėjai turi teisę Aprašo 6.5 papunktyje nustatyta tvarka prašyti universaliosios pašto paslaugos teikėjo pateikti įrodymus, kad registruotoji pašto siunta buvo įteikta pasirašytinai ar kitu būdu, užtikrinančiu pašto siuntos įteikimą gavėjui ir tai patvirtinančių duomenų gavimą.
. Gavėjai turi teisę:
. nepriimti pašto siuntos;
. gauti kompensaciją už dingusią pašto siuntą, dingusius, trūkstamus ar apgadintus siųstus daiktus tik tuo atveju, kai siuntėjas žalos atlyginimo atsisako ir raštu pasiūlo kompensaciją išmokėti gavėjui.
. Siuntėjai privalo laikytis Pašto įstatyme jiems nustatytų pareigų, taip pat:
. nesiųsti universaliosios pašto paslaugos teikėjo paskelbtame draudžiamų siųsti daiktų sąraše nurodytų daiktų;
. adresuoti pašto siuntą pagal Apraše nustatytus reikalavimus;
. supakuoti daiktus, siunčiamus pašto siuntose, ir pašto siuntą pagal universaliosios pašto paslaugos teikėjo nustatytus reikalavimus;
. nesiųsti pašto siuntų, kurių matmenys neatitinka Pasaulinėje pašto konvencijoje, Pašto korespondencijos reglamente ir Pašto siuntinių reglamente nustatytų didžiausių ir mažiausių pašto siuntų matmenų;
. įvertintosios pašto siuntos siuntimo atveju pagrįsti pašto siuntoje siunčiamų daiktų vertę dokumentais ar kitais pagrįstais duomenimis.

. Universalioji pašto paslauga teikiama stacionariosiose, nestacionariosiose, sutartosiose paslaugos teikimo vietose, per universaliosios pašto paslaugos teikėjo agentus, taip pat naudojant viešai naudoti skirtas pašto dėžutes (toliau kartu – paslaugos teikimo vietos). Paštomatas laikomas nestacionariąja paslaugos teikimo vieta.
. Universaliosios pašto paslaugos teikėjas privalo priskirti ne mažiau kaip 90 procentų teritorijų paslaugos teikimo vietoms ir informaciją apie teritorijas, priskirtas paslaugos teikimo vietoms, paskelbti savo interneto svetainėje. 
. Kaimo gyvenamosiose vietovėse ir miestuose, kurie patenka į retai ir vidutiniškai tankiai apgyvendintas gyvenamąsias vietoves, turinčiuose ne mažiau kaip 3 tūkst. gyventojų, išskyrus kurorto statusą turinčias gyvenamąsias vietoves, atstumas nuo naudotojų gyvenamųjų ar buveinės vietų (adresų) iki stacionariosios ar nestacionariosios paslaugos teikimo vietos turi būti ne didesnis kaip 3 km tiesiausiu atstumu, universalioji pašto paslauga taip pat gali būti teikiama sutartojoje paslaugos teikimo vietoje.
. Kaimo gyvenamosiose vietovėse ir miestuose, kurie patenka į retai ir vidutiniškai tankiai apgyvendintas gyvenamąsias vietoves, turinčiuose mažiau kaip 3 tūkst. gyventojų, ir gyvenamosiose vietovėse, turinčiose kurorto statusą, turi būti ne mažiau negu viena stacionarioji arba nestacionarioji paslaugos teikimo vieta arba universalioji pašto paslauga teikiama sutartojoje paslaugos teikimo vietoje. Jeigu gyvenamojoje vietovėje nestacionarioji paslaugos teikimo vieta yra paštomatas, toje gyvenamojoje vietovėje universalioji pašto paslauga papildomai turi būti teikiama sutartojoje paslaugos teikimo vietoje.
. Kaimo gyvenamosiose vietovėse ir miestuose, kurie patenka į retai ir vidutiniškai tankiai apgyvendintas gyvenamąsias vietoves, turinčiuose ne mažiau kaip 500 gyventojų, turi būti įrengtas bent vienas paštomatas, kuriuo būtų teikiama ir universalioji pašto paslauga.
. Vertinant gyventojų skaičių gyvenamosiose vietovėse, vadovaujamasi Valstybės duomenų agentūros skelbiamais duomenimis. Valstybės duomenų agentūrai atnaujinus duomenis, universaliosios pašto paslaugos teikėjas ne vėliau kaip per 6 mėnesius nuo duomenų atnaujinimo įgyvendina Aprašo 14, 15 ir 16 punktų reikalavimus pagal atnaujintus duomenis.

. Universaliosios pašto paslaugos teikėjas privalo įrengti paslaugos teikimo vietas laikydamasis šių reikalavimų:
. stacionarioji ir nestacionarioji paslaugos teikimo vietos turi būti pažymėtos – nurodytas universaliosios pašto paslaugos teikėjo pavadinimas ar prekių ženklas, darbo laikas;
. stacionarioji paslaugos teikimo vieta turi būti pritaikyta asmenims su negalia, laikantis statybos techniniame reglamente STR 2.03.01:2019 „Statinių prieinamumas“, patvirtintame Lietuvos Respublikos aplinkos ministro 2019 m. lapkričio 4 d. įsakymu Nr. D1-653 „Dėl statybos techninio reglamento STR 2.03.01:2019 „Statinių prieinamumas“ patvirtinimo“, nustatytų reikalavimų;  
. viešai naudoti skirtos pašto dėžutės turi būti įrengtos naudotojams patogiose, lengvai prieinamose, gerai matomose vietose;
. viešai naudoti skirtos pašto dėžutės turi būti pritaikytos asmenims su negalia;
. ant viešai naudoti skirtų pašto dėžučių turi būti nurodytas universaliosios pašto paslaugos teikėjo pavadinimas ar prekių ženklas ir pašto siuntų surinkimo laikas;
. paštomatai turi būti pritaikyti asmenims su negalia.

 SKIRSNIS


. Universalioji pašto paslauga turi būti suteikiama sutartojoje paslaugos teikimo vietoje ne vėliau kaip per 1 darbo dieną nuo naudotojo pateikto užsakymo dienos, išskyrus atvejus, kai su naudotoju sutariama vėlesnė paslaugos suteikimo diena. 
. Universaliosios pašto paslaugos teikėjo atstovas, suteikiantis universaliąją pašto paslaugą  sutartojoje paslaugos teikimo vietoje, turi turėti aiškiai matomą universaliosios pašto paslaugos teikėjo prekių ženklą. Naudotojo prašymu universaliosios pašto paslaugos teikėjo atstovas turi parodyti darbo pažymėjimą ar kitą dokumentą, kuriuo patvirtinama, kad jis yra universaliosios pašto paslaugos teikėjo atstovas.

. Universaliosios pašto paslaugos teikėjas privalo užtikrinti: 
. visiems naudotojams vienodomis sąlygomis nenutrūkstamą universaliosios pašto paslaugos teikimą Lietuvos Respublikos teritorijoje ne trumpiau kaip 5 darbo dienas per savaitę, išskyrus atvejus, priklausančius nuo nenugalimos jėgos (force majeure);
. bent vieną pašto siuntų surinkimą ir bent vieną pristatymą per universaliosios pašto paslaugos teikėjo darbo dieną į pašto paslaugos gavėjo gyvenamąją ar buveinės vietą, ar kitą pašto paslaugos teikimo vietą, jeigu gavėjas tam neprieštarauja, išskyrus ekstremaliųjų situacijų, nepaprastosios padėties ar mobilizacijos atvejus, kai Lietuvos Respublikos susisiekimo ministerija nustato išskirtines sąlygas, užtikrinančias universaliosios pašto paslaugos teikimą; 
. jeigu siuntėjas nepasirinko pašto siuntos pristatymo gavėjui į paštomatą ir gavėjas prieštarauja siuntą atsiimti paštomate, siuntos pristatymą Pašto įstatyme nustatyta įprasta tvarka.
. Universaliosios pašto paslaugos teikėjas privalo vykdyti Aprašo 25 punkte nurodytus Lietuvoje siunčiamų korespondencijos siuntų ir pašto siuntinių kokybės reikalavimus.
. Pašto siuntos siuntimo laikas skaičiuojamas nuo pašto siuntos priėmimo siųsti datos iki jos pristatymo gavėjui datos.
. Priėmimo siųsti data laikoma: 
. ta pati darbo diena, jeigu pašto siunta buvo pateikta siųsti prieš paskelbtą vėliausią pašto siuntų surinkimo iš pašto paslaugos teikimo vietos laiką;
. kita darbo diena, jeigu pašto siunta buvo pateikta siųsti vėliau už paskelbtą vėliausią pašto siuntų surinkimo iš pašto paslaugos teikimo vietos laiką;
. kita darbo diena, jeigu pašto siunta buvo pateikta siųsti ne darbo dieną ar šventės dieną.
. Universaliosios pašto paslaugos teikėjui taikomi šie Lietuvoje siunčiamų korespondencijos siuntų kokybės reikalavimai:
. 85 proc. korespondencijos siuntų pristatoma ne vėliau kaip per 1 darbo dieną nuo korespondencijos siuntos priėmimo siųsti dienos, o 97 proc. – ne vėliau kaip per 3 darbo dienas.
. 97 proc. pašto siuntinių pristatoma ne vėliau kaip per 4 darbo dienas nuo siuntinio priėmimo siųsti dienos.
. Universaliosios pašto paslaugos teikėjas privalo 85 proc. tarptautinių korespondencijos siuntų, kurios siunčiamos į Europos Sąjungos valstybes nares, perduoti vežti ne vėliau kaip per 3 darbo dienas nuo korespondencijos siuntos priėmimo siųsti dienos, o 97 proc. – ne vėliau kaip per 5 darbo dienas, 85 proc. tarptautinių korespondencijos siuntų, kurios gaunamos iš Europos Sąjungos valstybių narių, pristatyti gavėjams ne vėliau kaip per 3 darbo dienas nuo korespondencijos siuntos pristatymo į universaliosios pašto paslaugos teikėjo logistikos centrą dienos, o 97 proc. – ne vėliau kaip per 5 darbo dienas.
. Universaliosios pašto paslaugos teikėjas nustato pašto siuntinių, kurie gauti iš Europos Sąjungos valstybių narių ir kitų valstybių, pristatymo Lietuvoje reikalavimus ir pašto siuntinių, kurie siunčiami į Europos Sąjungos valstybes nares ir kitas valstybes, išsiuntimo iš Lietuvos reikalavimus.
. Universaliosios pašto paslaugos teikėjas, teikdamas universaliąją pašto paslaugą, privalo taikyti šiuos naujausios redakcijos Lietuvos standartus:
. LST EN 14012 „Pašto paslaugos. Paslaugos kokybė. Skundų tvarkybos principai“;
. LST EN 13850 „Pašto paslaugos. Paslaugų kokybė. Pavienių pirmenybinių siuntų suminės siuntimo trukmės nustatymas“;
. LST CEN/TR 14709 „Pašto paslaugos. Paslaugų kokybė. EN 13850 įgyvendinimo vadovas“.

. Adresuojant pašto siuntą pirmiausia nurodomas gavėjo pavadinimas, paskui adresas; ta pačia tvarka nurodomas siuntėjo pavadinimas ir adresas. Gavėjo pavadinimas ir adresas nurodomi priekinėje pašto siuntos pusėje, apatiniame dešiniajame kampe arba langelyje po permatoma plėvele, jeigu pašto korespondencijos siunta siunčiama voke su permatomu langeliu. Siuntėjo pavadinimas ir adresas nurodomi priekinėje pašto siuntos pusėje, viršutiniame kairiajame kampe, o jeigu viršutiniame kairiajame kampe vietos nėra, siuntėjo pavadinimas ir adresas nurodomi kitoje pašto siuntos pusėje, viršuje, centre.
. Gavėjo ir siuntėjo pavadinimus sudaro fizinio asmens vardas (-ai) (ar vardo (-ų) raidė (-ės) ir pavardė (-ės) arba juridinio asmens visas pavadinimas.
. Adresuojant pašto siuntą adreso sudedamosios dalys išdėstomos taip: 
. pastato ar kito objekto pavadinimas, jeigu jis suteiktas; 
. gatvė, išskyrus gyvenamąsias vietoves, kuriose gatvėms pavadinimai nesuteikiami;
. žemės sklypo, pastato ar pastatų komplekso numeris gatvėje;
. korpuso numeris, jeigu jis yra suteiktas;
. buto ar negyvenamosios patalpos numeris, jeigu jis yra suteiktas;
. gyvenamoji vietovė;
. žemės sklypo, pastato ar pastatų komplekso numeris gyvenamojoje vietovėje, kurioje gatvėms pavadinimai nesuteikiami;
. pašto kodas, jei universaliosios pašto paslaugos teikėjo pateiktas Lietuvos Respublikos adresų registrui;
. seniūnija, išskyrus miesto teritorijoje sudarytas seniūnijas;
. savivaldybė, išskyrus atvejus, kai adreso objektas yra savivaldybės centre.
. Adresuojant pašto siuntą, nurodomi siuntėjo ir gavėjo mobiliojo ryšio telefono numeriai.
. Adresuojant pašto siuntą taip pat turi būti laikomasi šių reikalavimų:
. draudžiama gavėjo ir siuntėjo pavadinimus ir adresus rašyti nusitrinančiomis rašymo priemonėmis, taip pat ant pašto siuntos nurodyti dokumentų numerius ir serijas;
. rašant adreso sudedamąsias dalis gali būti vartojami žodžių trumpiniai, kaip nustatyta Adresų formavimo taisyklių 10 punkte; 
. tarp namo ir buto numerių rašomas brūkšnelis.
. Lietuvos Respublikoje siunčiama pašto siunta turi būti adresuojama laikantis šių papildomų reikalavimų:
. prieš pašto kodą valstybės kodo rašyti nebūtina;
. gavėjo ir siuntėjo pavadinimai ir adresai nurodomi tiksliai ir įskaitomai valstybine kalba, pvz.:
Jonaitiškių dvaras 
Alyvų g. 3
82468 Jonaitiškių k. 
Tyrulių sen., Radviliškio r. sav.
+370 60000000

Vardenis Pavardenis 
Liepų g. 6
56318 Kruonis
Kaišiadorių r. sav.
+370 60000000
. adresuojant pašto siuntą, siunčiamą iki pareikalavimo arba į pašto dėžutę, po gavėjo pavadinimo rašomi paryškinti žodžiai Iki pareikalavimo arba pašto dėžutės numeris, vietos pavadinimas ir adresas, pašto kodas, kiti kontaktiniai duomenys, pvz.:
Vardenis Pavardenis
Iki pareikalavimo / P. d. 51
Vilniaus 60-asis paštas
Vilniaus g. 12A-61, 01402 Vilnius 
+370 60000000

. Iš Lietuvos Respublikos į užsienio valstybę siunčiama pašto siunta turi būti adresuojama laikantis šių papildomų reikalavimų:
. gavėjo pavadinimas ir adresas ant pašto siuntos rašomi tiksliai ir įskaitomai lotyniškais rašmenimis ir arabiškais skaitmenimis;
. valstybės, į kurią siunčiama pašto siunta, pavadinimas rašomas didžiosiomis spausdintinėmis raidėmis anglų arba prancūzų kalba, pvz.:
Vardenis Pavardenis
Albert-Schweitzer-Straße 0 
00000 Reichenbach im Vogtland
GERMANY 
+49 60000000

. nurodant siuntėjo adresą, prieš pašto kodą turi būti rašomas valstybės kodas LT, jungiamas su kodo skaitmenimis brūkšneliu, valstybės pavadinimas rašomas anglų arba prancūzų kalba didžiosiomis spausdintinėmis raidėmis, pvz.:
Vardenis Pavardenis
Eglyno g. 20
LT-65467 Voriškių k.
Matuizų sen.
Varėnos r. sav.
LITHUANIA
+370 60000000

. adresuojant pašto siuntą, siunčiamą iki pareikalavimo, po gavėjo pavadinimo rašomi paryškinti žodžiai Poste restante, pašto paslaugos teikimo vietos, kurioje bus įteikta pašto siunta, pavadinimas ir adresas, valstybės pavadinimas (didžiosiomis spausdintinėmis raidėmis anglų arba prancūzų kalba), pvz.:
Vardenis Pavardenis
Poste restante
Deutsche Post Filiale 000
Albert-Schweitzer-Straße 0, 00000 Reichenbach im Vogtland
GERMANY 
+49 60000000

. Ryšių reguliavimo tarnyba, įvertinusi kriterijus, susijusius su infrastruktūra, geografine padėtimi, universaliosios pašto paslaugos apimtimi, gyventojų tankumu, ar kitus objektyvius kriterijus, kuriuos pagrindžia universaliosios pašto paslaugos teikėjas, gali nustatyti Aprašo 21.1 papunktyje nustatyto reikalavimo taikymo išimtį. Tokiu atveju Ryšių reguliavimo tarnyba apie šią išimtį informuoja Susisiekimo ministeriją ir Europos Komisiją.
. Ginčai tarp universaliosios pašto paslaugos teikėjo ir naudotojų, tarp universaliosios pašto paslaugos teikėjo ir kitų pašto paslaugų teikėjų sprendžiami Pašto įstatymo nustatyta tvarka.
. Universaliosios pašto paslaugos teikėjas, pažeidęs Aprašo reikalavimus, atsako Lietuvos Respublikos administracinių nusižengimų kodekse ir Pašto įstatyme nustatyta tvarka.

